KLASA: P-397/23

URBROJ: 711-02-01/02-2024-6

Zagreb, 21. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić, kao zamjenice predsjednice Povjerenstva, Nike Nodilo Lakoš, Igora Lukača i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Mladena Jakopovića, OIB: ……………, ravnatelj Javne ustanove za regionalni razvoj Varaždinske županije,** pokrenutom po službenoj dužnosti na radnom sastanku 27. veljače 2024., pod KLASA: P-397/23, URBROJ:711-02-01/02-2024-3, na 54. sjednici održanoj 21. lipnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Mladen Jakopović, ravnatelj Javne ustanove za regionalni razvoj Varaždinske županije, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Mladenu Jakopoviću izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Mladen Jakopović nije do 31. siječnja 2023. podnio imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 27. veljače 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:P-397/23,URBROJ:711-02-01/02-2024-3. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest očitovao da je dana 26. siječnja 2023.g. podnio imovinsku karticu za 2022.g. te u prilogu dostavlja imovinsku karticu u kojoj je navedena svrha podnošenja stupanje na dužnost. Obveznik ističe kako je to imovinska kartica koju je prvu podnio, budući da je stupio na dužnost krajem 2022.g.

U tijeku postupka Povjerenstvo je utvrdilo da obveznik Mladen Jakopović, u smislu ZSSI-a, obnaša dužnost ravnatelja Javne ustanove za regionalni razvoj Varaždinske županije od 22. studenog 2022.g. te da je s obzirom na navedeno sukladno čl. 3. st. 1. točki 63. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije do 31. siječnja 2023.g. podnio imovinsku karticu za 2022.g. Utvrđeno je da je obveznik dana 25. siječnja 2023.g. podnio imovinsku karticu povodom stupanja na dužnost.

Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se do sada nisu vodili postupci pred Povjerenstvom, kao i da je imovinsku karticu za stupanje na dužnost podnio 25. siječnja 2023.g. te da je stoga, iako je bio dužan podnijeti godišnju imovinsku karticu, javnost ipak imala pravovremen uvid u imovinu obveznika kroz imovinsku karticu povodom stupanja na dužnost u odnosu na skoro istovjetno razdoblje podnošenja koje bi bilo prikazano kroz godišnju imovinsku karticu. Isto kao, Povjerenstvo je uzelo u obzir i činjenicu da se radi o obvezniku koji je dužnost u 2022.g. obnašao samo dva mjeseca. Povjerenstvo stoga smatra opravdanim obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

ZAMJENICA PREDSJEDNICE POVJERENSTVA

Ines Pavlačić, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Mladen Jakopović, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana